  Виталий Пронин   Казаньысь Универсиадаын капчи атлетикая судья луоз В. Сунцов, медаль сётъялоз А. ПетроваПравительстволэн Тӧроезлэн воштӥсез Николай Мусалимов тупен-тупен ивортӥз мугорез кыдатон удыслэн, спортлэн азинскемзы сярысь.Стадион, бассейн - шумпотонлы2010-тӥ арын шаерамы пыӵаны кутскиз таза улонэз вӧлмытонлы сӥзем программа. Соя чакламын пӧртэм ужъёс: спортъя юртъёсты пуктон, кудӟытӥсь юонъёсын нюръяськон, инвалидъёслы спортэн вырыны луонлыкъёс кылдытон но уно мукет. Кылем арын спортэн вырисьёслэн лыдзы 26,3 процентозь будӥз. Мугорзэс кыдатон борды басьтӥськизы шаерысьтымы 6,6 процентэз инвалидъёс - соос понна «Чекерил» комплексын нимысьтыз инты усьтэмын. Туэ эшшо 37 пала объектъёс выльдэмын я пуктэмын луозы.Кыдёке ветлонэз ӧвӧл: матысь аръёсы тодмантэм воштӥськоз Дэри ёросысь Пероггуртысь центр. Со адӟем карымон луоз быдэс Россилы - усьтӥськоз вӧл-вӧл стадион, отын ик интыяськоз парашютэн тэтчан инты, кенешонъёс радъяны нимысьтыз зал но трос мукет. Николай Мусалимов пусъемъя, туэ гужем отчы кыскемын луозы чагыр эстӥськон, ву.Кылпум потӥз Ижын 50 метръем бассейн ӝутон сярысь но. Кылем арлэн пумаз та сярысь огкылэ вуизы Удмурт Республикалэн Президентэз Александр Волков но «Газпром» огазеяськонлэн кивалтӥсез Алексей Миллер. Та вакытэ кенешонъёс мыно бассейнлэсь проектсэ йылозяз-пумозяз вуттон пумысен.Вице-премьер ватсаз на: лэсьтӥськисьёс сяна, бассейнэз пуктонэ пырисько археологъёс но. «Ижсталь» дворец но Тройча черк вискын угось 1930-тӥ арозь интыяськиз шайвыл. Археологъёс та вакытэ ужало лысьӧмъёсты шедьтон-утялтон бордын. Удмуртиысь Епархия та ужъёслы бакельзэ сётӥз.Тыл нуыны - черодэУдмурт шаер палэнэ уг кыльы Сочиын ортчоно Олимпиадалы дасяськонлэсь. Олимпийской шудонъёслэн тылзы сюрес вылэ потоз туэ 7-тӥ октябре Москваысен. Тыллэсь гомамзэ адӟыны быгатозы Россиысь 130 миллион пала адямиос. Куд-огезлэн луонлыксы кылдоз сое нуонэ пыриськыны.- Олимпиада тылэз Ижевск пыр нуыны мылкыд карисьёслэсь куриськонъёссэс кутӥськомы та толэзьысен, - ивортӥз Николай Мусалимов. - Та эстафетае пыриськыны быгатоз егитэз но, мӧйыез но. Кандидатъёс азе пуктэм куронъёс капчиесь - калыкен огкыл шедьтыны быгатон, капчи мылкыд, ог-огедлы юрттыны дась луон. Тылэз шоркармы пыр нуыны мылкыд карисьёс вазиськыны быгатозы таӵе адресъя: Ижевск, Коммунаръёслэн ульчазы, 230 номеро юрт, Егитъёслэсь но пиналъёслэсь движенизэс азинтонъя центр. Куриськонады пусъе нимтулдэс, вордскем ардэс, ужан яке дышетскон интыдэс, телефон номердэс. Вазиськонъёс кутӥськозы 1-тӥ сентябрёзь.Сочиын Олимпиада радъяськон нуналъёсы ужалоз бадӟым адӟытон. Отчы пыриськозы Россиысь улосъёс, пӧлазы - шаермы но. Адӟытонмылы висъяськоз одӥг сюрс квадрат метр инты шаерамы лэсьтэм пӧртэм пумо вузъёсты возьматон понна. Со сяна, учкисьёсты шулдыртозы «Айкай» ансамбльысь артистъёс, кырӟась Мария Корепанова. Таос борды, оло, итӥськозы Брангуртысь песянайёс но.Медаль сётъялоз удмурт нылВуоно арняе Казане люкаськозы дуннеысь студентъёс 27-тӥ гужем Универсиадаязы. Егитъёс вожвылъяськозы 27 удысъёсъя. Удмуртиысь егитъёс отчы пыриськозы спортсменъёс, волонтёръёс чотын. Со сяна, ӧтемын шаерысьтымы 9 судьяос но.Удмуртиысь 200 волонтёръёс тыршозы баскетболъя «Биек Тау» клубын, «Рубин» стадионын, Универсиадалы кылдытэм гуртын. Нимысьтыз вераны кулэ медальёсын пусъёнъя группаез - отчы шедиз Удмурт кун университетын дышетскись удмурт нылаш Анастасия Петрова.Универсиадаын шаермылэсь данзэ утёзы 8 спортсменъёсмы: Николай Килин, Дарья Вдовина, Александра Алексеева - ыбылӥськон, Михаил Мищенко, Дмитрий Голубев, Ольга Касаткина - футбол, Дмитрий Хомяков - секыт атлетика, Давид Белявский - гимнастика. Теги: Олимпиада спорт Универсиада  